b"\n_START_ARTICLE_\nAntoni Mart\xc3\xad Petit\n_START_SECTION_\nBiografia\n_START_PARAGRAPH_\nAntoni Mart\xc3\xad Petit va n\xc3\xa0ixer a Escaldes-Engordany el 1963 est\xc3\xa0 casat i \xc3\xa9s pare de tres fills. Va estudiar arquitectura a la Universitat de Tolosa. La seva implicaci\xc3\xb3 pol\xc3\xadtica comen\xc3\xa7\xc3\xa0 el 1994 amb el Partit Liberal d'Andorra (va ser-ne de fet un dels fundadors), comen\xc3\xa7\xc3\xa0 primer com a parlamentari, prenent decisions controvertides com el vot negatiu a la Carta Magna, abans de ser conseller general entre 1994 i 1997, i fou reelegit el 1997 i el 2001. Ocup\xc3\xa0 aquest c\xc3\xa0rrec fins al 2003, quan decid\xc3\xad de presentar-se a les eleccions comunals de les quals fou triat C\xc3\xb2nsol Major d'Escaldes-Engordany sota les sigles d'Uni\xc3\xb3 del Poble. \xc3\x89s un veter\xc3\xa0 de la pol\xc3\xadtica andorrana._NEWLINE_Al capdavant de la coalici\xc3\xb3 de centredreta Dem\xc3\xb2crates per Andorra va guanyar les eleccions del 2011 amb el 55% dels sufragis, i el 12 de maig del mateix any esdevingu\xc3\xa9 cap de govern del Principat pirinenc. El partit DA era for\xc3\xa7a de creaci\xc3\xb3 recent. Va ser constitu\xc3\xaft expressament per conc\xc3\xb3rrer a les eleccions del 2011, amb l\xe2\x80\x99objectiu declarat i conf\xc3\xa9s de fer fora el llavors cap de Govern, Jaume Bartumeu, de talant socialdem\xc3\xb2crata. En l\xe2\x80\x99invent de creaci\xc3\xb3 de DA van participar una bona part de liberals. Per\xc3\xb2 tamb\xc3\xa9 s\xe2\x80\x99hi van sumar a la nova formaci\xc3\xb3 exmilitants socialistes desenganyats amb Bartumeu (\xc3\xa9s el cas de Jordi Cinca, ministre de Finances de DA i un dels homes forts del partit, i d\xe2\x80\x99altres). A les eleccions de 2011 els liberals, com a tals, no s\xe2\x80\x99hi van presentar, en una decisi\xc3\xb3 que va ser interpretada com un pacte amb Toni Mart\xc3\xad, que mai ha estat explicat. En definitiva, la posici\xc3\xb3 dels liberals, fos pactada o no, indu\xc3\xad que una bona part dels efectius liberals engrossissin les llistes electorals de DA. Aquest trasp\xc3\xa0s, juntament amb la no presentaci\xc3\xb3 del partit liberal com a tal, va permetre que l\xe2\x80\x99operaci\xc3\xb3 per recuperar el govern als socialdem\xc3\xb2crates qued\xc3\xa9s materialitzada en el triomf rotund de DA._NEWLINE_A les Eleccions al Consell General d'Andorra de 2015 de l'1 de mar\xc3\xa7 del 2015 fou reelegit en el c\xc3\xa0rrec, renovant majoria absoluta aquest cop nom\xc3\xa9s amb un 37% dels vots i perdent 7 escons al Consell General, tot i prometre continuar amb el full de ruta de modernitzaci\xc3\xb3 i obertura econ\xc3\xb2mica d'Andorra."